የንግዱ ዘርፍ  ማነቆዎችን ለመፍታት የሚያስችል የውይይት መድረክ እንደሚካሄድ ንግድ ሚኒስቴር ገለጸ
አዳማ፤ መጋቢት 17/2006 (ዋኢማ) – በንግዱ ዘርፍ የሚታዩ ማነቆዎችን ለመፍታት የሚያስችል ሁሉም ባለድርሻ አካላት የሚሳተፉበት የውይይት መድረክ እንደሚካሄድ ንግድ ሚኒስቴር አስታወቀ። መጋቢት 18 እና 19 ቀን 2006 ዓ/ም በአዳማ ከተማ የሚካሄደው የምክክር መድረክ በዘርፉ ባለፉት ስምንት ወራት የነበረውን አፈጻጸምና ያጋጠሙ ችግሮችን በዝርዝር በመገምገም ቀጣይ የአፈታት አቅጣጫዎችን ያስቀምጣል። በንግድ ሚኒስቴር የህዝብ ግንኙነትና ኮሚኒኬሽን ጉዳዮች ጽ/ቤት ሃላፊ አቶ አማከለ ይማም በተለይ ለዋልታ ኢንፎርሜሽን ማዕከል እንደገለጹት ከአገሪቱ የንግድ ስራ ጋር ተያያዥነት ያለው ስራ የሚሰሩ የፌዴራል መስሪያ ቤቶችና የክልል ቢሮ ሃላፊዎችን ጨምሮ   ከ150 በላይ ተሳታፊዎች ይኖራሉ። አቶ አማከለ አያይዘውም መድረኩ ባለፉት ስድስት ወራት በነበረው አፈጻጸም የታዩ ማነቆዎችን በመለየት በቀጣይ ችግሮቹን ማስወገድ የሚቻልበትን የጋራ አፈጻጸም ላይ  መግባባት የሚፈጠርበት  ይሆናል ብለዋል። እንደ ሃለፊው ገለጻ ገቢዎችና ጉምሩክ፤ ውጭ ጉዳይ ሚኒስቴር፣ ግብርና ሚኒስቴር፣ ብሔራዊ ባንክ፣ ንግድ ባንክ፣ ኢንቬስትመንት ኤጀንሲ፣ ትራንስፖርት ሚኒስቴር፣ እንዱስትሪ ሚኒስቴር፣ ፌዴራል ፖሊስና የሁሉም ክልሎች የንግድና የግብርና ቢሮ ሃላፊዎች  በስብሰባው ይሳተፋሉ። በዚህ ሚኒስትሮች፣ ሚኒስትር ዴኤታዎች፣ ዳይሬክተሮች፣  ምክትል ዳይሬክተሮች፣  የቢሮ ሃላፊዎችና ሌሎች የንግዱ ዘርፍ ባለድርሻ አካላት ተወካዮች በሚያደርጉት ውይይት ያለፉት ስድስት ወራት አፈጻጸም ይገመገማል፤ የነበሩት ማነቆዎችም በንግድ ሚኒስቴር በኩል ለውይይት  ይቀርባሉ ያሉት አቶ አማከለ በክልሎች ያለው ሁኔታም በተመሳሳይ መልኩ ቀርቦ የጋራ መግባባት ላይ ይደረሳል ብለዋል። ከዋጋ ንረት፣ ከውጭ ምንዛሪ፣ ከህገ ወጥ ንግድ፣ ከወጪ ንግድ፣ ከብድር አቅርቦት፣  ከትራንስፖርትና ከሌሎች የአገልግሎት አሰጣጦች ጋር ተያይዘው የሚታዩ ችግሮች ላይ ሰፊ ውይይት እንደሚደረግ ሃላፊው ገልጸዋል። መድረኩ በዘርፉ የታዩ ተግዳራቶችን በቀጣይ ለመፍታት የሚያስችል የአፈጻጸም አቅጣጫ ላይም የጋራ ግንዛቤ የሚያዝበት በመሆኑ ለንግዱ ማሕበረሰብ  ቀልጣፍ አገልግሎት ለመስጠት ያግዛል ብለዋል። አቶ አማከለ አያይዘውም  እያንዳንዱ ፈጻሚ አካል ከተሰጠው የመንግስት ሃላፊነት አንጻር በቀጣይ ማን ምን ይፈጽም የሚል  የስራ ክፍፍል እንደሚደረግ ገልጸዋል። 